Sentmēreglīza

Sentmēreglīza () ir komūna Francijas ziemeļrietumos, kas atrodas Normandijas reģionā, Manšas departamentā, Šerbūras apgabalā, un Karentānlemarē kantonā. Tā atrodas 37 km uz dienvidaustrumiem no ŠerbūranKotentēnas pilsētas un 42 km uz ziemeļiem no Senlo komūnas. Autoceļš N13 iet cauri komūnas teritorijai.

Iedzīvotāju skaits (2022) – 2910 cilvēki.
 Vēsture 
Pilsēta dibināta 11. gadsimtā, senākie hroniku ieraksti (1080–1082) ietver apdzīvotās vietas latīņu nosaukumu Sancte Marie Ecclesia, kas nozīmē "Sv. Marijas baznīca", savukārt vēlākā dokumentā, kas rakstīts vietējā valodā, normandiešu 1317. gadā ir minēts nosaukums Saincte Mariglise. Pašreizējā nosaukuma forma franču valodā nozīmē "Svētā Mātes baznīca".

Pilsēta vēlāk bija iesaistīta Simtgadu karā un Reliģijas karos.
 D dienas notikumi 
Pilsētai bija nozīmīga loma Otrā pasaules kara Normandijas desantā, jo tā atradās autoceļa N13 vidū, ko vācieši būtu izmantojuši, lai nosūtītu spēkus pret sabiedroto desantiem Jūtas un Omahas pludmalēs. 1944. gada 6. jūnija agrā rītā ASV 82. gaisa desanta divīzija un ASV 101. gaisa desanta divīzijas jauktās vienības ieņēma pilsētu Operācijas "Bostona" laikā, padarot to par vienu no pirmajām pilsētām, kas tika atbrīvotas sabiedroto iebrukuma laikā.

Agrīnā gaisa desanta vienību desantēšanās, aptuveni pulksten 1:40 no rīta, izraisīja smagus upurus. Dažas pilsētas ēkas tajā naktī aizdegās, izgaismojot debesis un amerikāņu karavīri kļuva par vieglu mērķi uz zemes esošajiem vācu karavīriem. Daudzi amerikāņi tika nošauti, to izpletnim ieķeroties kokos vai uz inženierkomunikāciju stabiem.

Labi zināms incidents bija saistīts ar 505. gaisa desanta pulka (Parachute Infantry Regiment, PIR) desantnieku Džonu Stīlu, kura izpletnis ieķērās pilsētas baznīcas torņa jumtā un smailē. Viņš tur karājās divas stundas, izliekoties par mirušu, līdz vācieši viņu saņēma gūstā. Stīls vēlāk izbēga no gūsta un atkal pievienojās savai divīzijai, kad 505. pulka 3. bataljona karavīri uzbruka komūnai, sagūstot 30 un nogalinot 11 vāciešus. 
Pulksten 5:00 505. PIR pulkvežleitnanta Edvarda K. Krauza vadītie spēki pēc nelielas kaujas ieņēma pilsētu. Vācu garnizons tika pārsteigts nesagatavots jo nebija sagatavojušies šādam uzbrukumam un bija sagatavojušies naktsmieram. Tomēr nopietni vācu spēku pretuzbrukumi sākās nākamajā dienā, bet viegli bruņotie amerikāņu desantnieki noturēja pilsētu, līdz 7. jūnija pēcpusdienā tos pastiprināja tanku vienības no tuvējās Jūtas desanta pludmales.

Pulkvežleitnanti Edvards Krauze un Bendžamins H. Vandervorts vēlāk saņēma apbalvojumu krusts "Par izcilu dienestu" par rīcību pilsētiņas ieņemšanas laikā.

Izpletņlēcējs Henrijs Langrers kurš desantējoties izkrita cauri siltumnīcas jumtam, 2007. gada 6. novembrī kopā ar pieciem citiem veterāniem saņēma Goda leģiona ordeni no Francijas prezidenta Nikolā Sarkozī.

 Iedzīvotāji 

 Galerija 

 Atsauces 

 Ārējās saites 

 Gaisa desanta muzejs
 The Tourist Office of the District Communities of Sainte-Mère-Église 
 Nacionālā statistikas institūta vietne 

Kategorija:Normandija
Kategorija:Normandijas pilsētas